**Гүлмира ЖЫРҒАЛБАЙҚЫЗЫ,**

*Алматы қаласы №7 даму интеллектуалдық*

*қабілеті төмен балаларға арналған арнайы (түзету)*

*мектеп-интернатының тәрбиешісі*

**Баланың сөйлеу тілін жетілдірудегі саусақ ойындарының маңызы**

**Н.Ә.Назарбаев жолдауында «Біз бүкіл елімізде стандарттар деңгейінде сапалы білім беру қызметіне қол жеткізуге тиіспіз» деген болатын. Сондықтан да бүгінгі өскелең уақыт талабына сай білім беруді одан әрі жетілдіру мәселелері толассыз, үздіксіз күн сайын өзгеріп тұрған әлеммен бірге қатар жүрері анық.**

Қазіргі тәрбие жұмысына қойылатын жаңа талап: дені сау, ұлттық сана-сезімі оянған, рухани ойлау дәрежесі биік, мәдениетті, парасатты, ар-ожданы мол, іскер, еңбекқор, үнемшіл, бойында басқа да игі қасиеттері қалыптасқан адамды тәрбиелеу біздің міндетіміз. Сондықтан да балалардың ой-өрісін үздіксіз дамыту үшін сабақты ойын арқылы өткізудің маңызы зор. Ойын тәсілдері таным қызметінің эмоционалды және тиімді жаңа жақтарын біріктіреді. Бұл бала үшін табиғи дұрыс тәсіл. Ойын кезінде бала өзінің нақты өмір тынысын, шынайы табиғатын танытады. Бұдан бала оқиғаға деген ынтасын арттырып, ойлау қабілетін, қиялын дамытады. Ойын – шығар- машылық ізденіске жол бастайды, қабілетін қалыптастырады. Осыған орай бүгінгі күнде тәрбиешілер алдында балаға білім, білік дағдыларын игеріп қана қоймай, қабылдауын, ойлауын, қиялын, сезімдерін, ерік-жігерін жан-жақты етіп дамыту міндеттері тұр. Тәрбиешілер сабақтарында жаңа технологияларды қолдана отырып, ойын түрінде баланың түсінуіне жеңіл түрін алады. Жаңа технологияны меңгеру тәрбиешінің интеллектуалдық, кәсіптік, адамгершілік, рухани азаматтық келбетінің қалыптасуына игі әсерін тигізеді.

Ұрпақтан ұрпаққа жалғасын тауып келе жатқан әрі үлкен мәні бар мәдени шығармашылық – саусақ ойыны. Ал, саусақ ойындарды балалар қызықтап ойнайды және барлық жастарға, балаларға ұнайтын ойын әрекетінің бір түрі. Саусақ ойынын ойнай отырып, балалар қоршаған ортадағы заттар мен құбылыстарды, жан-жануарларды, құстарды, ағаштарды, т.б көптеген бейнелерді бейнелей алады. Ал тіл кемістігі кездесетін балалардың жалпы қимылдары, соның ішінде бұлшық етінің қимылдары жеткілікті деңгейде дамымайды. Сөйлеу тілі мүшелері әрекетінің қозғалуларының дамуы қол саусақтарының нәзік қимылдарының дамуымен тығыз байланыста болғандықтан, бала қолының ептілігін толық жетілдіру, түзету – тәрбие жұмысын жүйелі жүргізуді қалайды. Саусақ ойындары барлық бес саусақты белсендіруге арналған. Саусақтар ойынын өткізуде қол буынының қозғалыс қызметін үйлесімді және жан-жақты дамыту үшін мынаған көңіл бөлу қажет:

а) буындардың босаңсуы, созылу, қысылуын үйлестіру;

б) Әр саусаққа жеке-жеке қимыл жасау.

 Саусақ ойындары, қол буындарын уқалау ойыны тек қолды жазуға нәтижелі дайындап қана қоймай, сонымен бірге баланың психикасының қызметін, зейінін, есін, көру-моторикалық координациясын жетілдіріп, сонымен бірге тілдік және шығармашылық ортасын дамытуға ықпал етеді.

 Сондықтан да мен өзім сабақ және тәрбие барысында қолданып жүрген мына төмендегі саусақ ойындары мен жаттығулардың біразын ғана ұсынып отырмын.

1. Саусақтарды салалап,

Кел, санайық санамақ

Бірім – бірлік,

Екім – елік,

Үшім – үскі,

Төртім – түстік,

Бесім – бесік,

Алтым – асық,

Жетім – желке,

Сегізім – серке,

Тоғызым – торқа,

Оным – омпа.

Санамақты санадық,

Енді, сәл дем алалық!

1. Бір дегенім – білеу,

Екі дегенім – егеу,

Үш дегенім – үскі,

Төрт дегенім – төсек,

Бес дегенім – бесік,

Алты дегенім – асық,

Жеті дегенім – желке,

Сегіз дегенім – серке,

Тоғыз дегенім – торқа,

Он дегенім – оймақ,

Он бір – қара жұмбақ.

1. Қуыр – қуыр, қуырмаш,

Тауықтарға тары шаш,

Бас бармақ,

Балаң үйрек,

Ортан терек,

Шылдыр шүмек,

Кішкене бөбек!

Сен тұр – қозыңа бар!

Сен тұр – қойыңа бар!

Сен тұр – жылқыңа бар!

Сен тұр – сиырыңа бар!

1. Санайық жаңаша,

Бір, екі, үш

Желбіре жалауша,

Достық та біздің күш.

1. Кел, санамақ санайық,

Санап, санап алайық,

Бас бармақты «Атам» де,

Сұқ саусақты «Әжем» де,

Ортан қолды «Әкем» де,

Аты жоқты «Апам» де,

Кішкене бөбек «Өзім» де,

Тұр да осы сөзіңді,

Санамақты тәмамда,

Бүгінше осы жаман ба?

Бір саусағың жетпей тұр,

Санамақ айтқан ағаңа.

 Егер бала қандай да бір саусақ ойынын жетік меңгерсе, онда ол міндетті түрде бір көрініске не өлеңге жаңа бір сахналау ойлап табуға тырысады. Тәрбиешілер саусақ ойындарын сергіту жаттығуларға, барлық іс-әрекеттері үстінде үнемі пайдалануда. Нәтижесінде балалардың тілі, қимыл-қозғалысы мен икемділігі айтарлықтай дамыды.

 Қорыта келгенде, оқыту жұмысының нәтижелі болуы оқыту әдістерін үйлесімді етіп таңдап ала білуіне, тәрбиешінің іскерлігіне, біліміне, сабақ құрылым жасай білуіне байланысты демекпін.

***«Алаш ұстазы» журналы***